Hawies maak dié skuiwe vir Kings-stryd | Netwerk24
Hawies maak dié skuiwe vir Kings-stryd
Deur Owen Kock 24 Januarie 2020 15:14
Clayton Blommetjies is terug in die Cheetahs se opdrafspan nadat hy nie die 23-tal vir die vorige wedstryd teen Zebre gehaal het nie.Foto: Gallo Images
Die Cheetahs se afrigtingspan het in ’n poging om weer op die wenpad te kom, nie té veel aan die span getorring vir Saterdag se Pro14-wedstryd teen die Southern Kings in Port Elizabeth nie.
Die vyf veranderinge wat aangebring is, is almal eerstekeuse-spelers wat terugkeer vir die derby in die Baai.
Clayton Blommetjies en Anthony Volmink is die nuwe vleuelpaar nadat nie een van die twee in die vorige wedstryd teen Zebre gespeel het nie. Hulle vervang vir Craig Barry en Rabs Maxwane (wat nie die 23-tal gehaal het nie).
Joseph Dweba is op haker gekies en Gerhard Olivier word met die nommeragt-trui toevertrou vir die wedstryd Saterdagmiddag in die Nelson Mandelabaai-stadion.
Hulle vervang onderskeidelik vir Wilmar Arnoldi en Aidon Davis, wat op die plaasvervangersbank diens doen.
Op losskakel is Tian Schoeman terug in die plek van George Whitehead.
Die Cheetahs en die Kings het albei hulle eerste wedstryde van die 2020-kalenderjaar – onderskeidelik teen Zebre en die Cardiff Blues – verloor.
* Cheetahs: Rhyno Smith, Clayton Blommetjies, William Small-Smith, Benhard Janse van Rensburg, Anthony Volmink, Tiaan Schoeman, Tian Meyer (k), Gerhard Olivier, Junior Pokomela, Chris Massyn, Walt Steenkamp, Sintu Manjezi, Aranos Coetzee, Joseph Dweba, Boan Venter. PLAASVERVANGERS: Wilmar Arnoldi, Erich de Jager, Luan de Bruin, JP du Preez, Aidon Davis, Ruan Pienaar, George Whitehead, Chris Smit.
Meer oor: Pro14 | Cheetahs | Joseph Dweba | Clayton Blommetjies | Kings | Hawies Fourie | Rugby
Cheetahs hoef hulle nie te bekommer
Volmink waarsku Kings is kragtiger
Cheetahs sal nie Zebre-fout teen Kings herhaal